Giovanni Pisano

Giovanni Pisano (n. 1250 – 1330 Prato) oli italialainen kuvanveistäjä ja arkkitehti. Hän oli aikansa Italian vaikutusvaltaisimpia taiteilijoita.

Elämä ja ura
Vietettyään elämänsä ensimmäisen osan kotona isänsä Nicola Pisano oppilaana ja työtoverina nuorempi Pisano kutsuttiin vuosina 1270–1274 Napoliin, jossa hän työskenteli Kaarle Anjoulaisenn palveluksessa Castel Nuovossa. Pisanon kuuluisimpia töitä rakennustaiteilijana on Pisan Campo Santo (valmistunut noin 1283) ja Sienan tuomiokirkon fasadi, jonka rakentamiseen hän otti osaa vuoden 1290 paikkeilta. Julkisivun suunnittelun on katsottu olevan hänen ansiotaan, mutta on todennäköisempää, että hän vain toteutti Lorenzo Maitanin alkuperäisiä suunnitelman. Perugiassa Giovanni rakennutti San Domenicon kirkon vuonna 1304. Yksi hänen kauneimmista arkkitehtonisista töistä oli pieni Santa Maria della Spinan kappeli Arno-joen rannalla Pisassa; tämän kappelin varsinainen toteutus ja veistokset, joilla sitä koristavat, olivat enimmäkseen hänen oppilaidensa työtä. Pisanon pääteokset ovat Pistoian Sant'Andrean kirkon saarnastuoli vuoden 1300 vaiheilta sekä Pisan tuomiokirkkoa varten 1311 tehty saarnastuoli. Giovanni vietti elämänsä viimeisen osan Firenzen lähellä sijaitsevassa Pratossa, jossa hän työskenteli monien oppilaidensa kanssa katedraalissa kuolemaansa saakka.

Giovanni Pisano on saavuttanut suurimman maineen kuvanveistäjänä, jona hän ei isänsä tapaan noudata antiikkia, vaan on ranskalaisen gotiikan vaikutuksen alainen, mutta samalla kuitenkin täysin itsenäinen. Italian ensimäisenä draamallisen intohimoisena taiteilijapersoonallisuutena hän on Donatellon ja Michelangelon edeltäjä.

Lähteet

Aiheesta muualla

Italialaiset kuvanveistäjät
Italialaiset arkkitehdit